Asteraceae

Las Asteracèas (Asteraceae), tanben apeladas Compausadas, son una familha botanica qu'amassa mai de 23.000 espècias,  amb una importanta riquesa e diversitat biologica. La familha es caracterizada per presentar de flors dispausadas en una inflorescéncia compausada apelada capitul enrodada d'una o mai de filas de bracteas (impliqui). Lo nom "Asteraceae" deriva del genre tipe de la familha Aster, tèrme que ven del grèc ἀστήρ que significa "estela" e fa allusion a la forma de l'inflorescéncia. Las compausadas presentan una considerabla importància ecologica e economica. Los membres d'aquesta familha se distribuisson dempuèi las regions polaras fins als tropics, en conquistant totes los abitats disponibles, dempuèi los desèrts fins als paluns e dempuèi las sèlvas fins als pics montanhòls. Dins fòrça regions del mond las compausadas arriban a integrar fins a 10% de la flòra vernaculara. 

Son majoritariament de plantas erbacèas, e mai se la familha compren tanben d'arbres, d'arbrilhons o de lianas. Es especialament la familha dels pissaliechs, de las pimparèlas, de las margaridas e dels virasolelhs, de las cicòrias, de las lachugas e dels cardons.
*
categoria:Asterales